Gaurata
Gaurata (arī Gauratiņa, Gaurāta) ir Vecbērzes poldera apvadkanāla pieteka Dobeles un Jelgavas novados. Iztece no Gauratas ezera austrumu krasta (pēc citām ziņām - no Lāču dīķa). Tek rietumu-ziemeļrietumu virzienā. Lielākā pieteka - Virkus grāvis. Ietek Vecbērzes poldera apvadkanālā pie Līvbērzes stacijas. Upi šķērso valsts autoceļi P102 (Dobele — Jaunbērze), V1102 (Līvbērzes stacija – Bērze), P98 (Jelgava (Tušķi) — Tukums), kā arī, netālu no ietekas - dzelzceļa līnija Tukums II—Jelgava. Upes krastos atrodas Lejasstrazdi, Ķiķi, Bērze, Eniņi.